Национално знаме на Чехия
Националното знаме на Чехия е официален държавен символ на Чешката република и е идентично със знамето на бивша Чехословакия. То е съставено от две хоризонтални цветни полета: бяло отгоре и червено отдолу и син триъгълник от към страната на носещото тяло, и има правоъгълна форма с отношение ширина към дължина 2:3. Една от страните на триъгълника съвпадат с тясната част на знамето, а срещуположният връх е разположен в центъра му. Знамето е установено като държавен символ в чл. 9 от конституцията на Чешката република, а формата и цветовете му са определени със закон.

История 
Традиционните цветове на Чехия са бял и червен и присъстват в гербовете на Бохемия и Моравия още от средновековието. След разпадането на Австро-Унгария през 1918 г. Чехия влиза в състава на Чехословакия и първоначално знамето на новосъздадената държава предствлявало две хоризонтални цветни полета – бяло отгоре и червено отдолу. През 1920 г. към това знаме бил добавен и син триъгълник, повлиян от цветовете на словашкото знаме и панславянските цветове, а и поради факта, че в този си вид то приличало на полското. Флагът е официално приет за символ на страната от Народното събрание на Чехословакия на 30 март 1920 г. Оттогава то се използва без прекъсване като официален символ на Чехословакия, а след 1993 г. и на Чехия.

След 1993 г. Чехия приема национално знаме, идентично с това на Чехословакия, което е в нарушение на споразумението за разделяне на Чехословакия, забраняващо използване на стари символи от новите страни.

Вижте също 
 Национално знаме на Чехословакия
 Национално знаме на Словакия

Външни препратки 
 Знамето на Чехия на Flags of the World

Източници 

Чехия
Знаме